TSE ออกเพิ่มทุน TSR แจกผถห.เดิมฟรี 381.15 ล้านหน่วย สัดส่วน 5:1 ระดมทุนขยายกิจการ-คืนหนี้
TSE ออกเพิ่มทุน TSR แจกผถห.เดิมฟรี 381.15 ล้านหน่วย สัดส่วน 5:1 ระดมทุนขยายกิจการ-คืนหนี้
TSE ออกเพิ่มทุน TSR แจกผถห.เดิมฟรี 381.15 ล้านหน่วย สัดส่วน 5:1 ระดมทุนขยายกิจการ-คืนหนี้
9 ก.ค. 2562

บริษัท ไทย โซล่าร์ เอ็นเนอร์ยี่ จำกัด (มหาชน) หรือ TSE ระบุว่า ที่ประชุมคณะกรรมการบริษัทเมื่อวานนี้ (8 ก.ค.) อนุมัติการออกใบแสดงสิทธิในการซื้อหุ้นเพิ่มทุนที่โอนสิทธิได้ (TSR) ไม่เกิน 381.15 ล้านหน่วย อายุไม่เกิน 2 เดือน จัดสรรให้แก่ผู้ถือหุ้นเดิมตามสัดส่วนการถือหุ้น (Rights Offering) โดยไม่คิดมูลค่า มีอัตราส่วนการจัดสรรเท่ากับ 5 หุ้นสามัญเดิม ต่อ 1 หน่วย TSR ขณะที่มีอัตราการใช้สิทธิ 1 หน่วย ต่อหุ้นสามัญเพิ่มทุน 1 หุ้น โดยยังไม่ได้กำหนดราคาใช้สิทธิเป็นตายตัว แต่กำหนดเป็นวิธีการคำนวณโดย “ราคาการใช้สิทธิ” จะเท่ากับหรือไม่น้อยกว่า 70% ของราคาตลาด
พร้อมกันนี้บริษัทจะลดทุนโดยตัดหุ้นที่ยังไม่ได้นำออกจำหน่าย หลังจากนั้นจะเพิ่มทุนเป็น 2.48 พันล้านบาท จากเดิม 1.91 พันล้านบาท โดยออกหุ้นเพิ่มทุนใหม่จำนวน 571.72 ล้านหุ้น พาร์หุ้นละ 1 บาท แบ่งเป็น จัดสรรไม่เกิน 381.15 ล้านหุ้น เพื่อรองรับการใช้สิทธิตาม TSR
ส่วนที่เหลืออีกไม่เกิน 190.57 ล้านหุ้น เพื่อรองรับการจัดสรรหุ้นเพิ่มทุนให้บุคคลในวงจำกัด เพื่อรองรับการเพิ่มทุนแบบมอบอำนาจทั่วไป (General Mandate) โดยให้คณะกรรมการบริษัทมีอำนาจในการพิจารณาเสนอขายหุ้นเพิ่มทุนในคราวเดียวกันหรือหลายคราวก็ได้ รวมถึงให้มีอำนาจในการกำหนดราคาเสนอขายวัน และเวลาที่เสนอขาย และรายละเอียดและเงื่อนไขต่าง ๆ ที่เกี่ยวข้องในการจัดสรรหุ้นเพิ่มทุนดังกล่าว
นอกจากนี้คณะกรรมการบริษัทยังเห็นชอบให้เสนอที่ประชุมผู้ถือหุ้นเพื่อพิจารณาและอนุมัติการออกและเสนอขายหุ้นกู้ของบริษัทในวงเงินไม่เกิน 1 พันล้านบาท อายุ 3-5 ปี เพื่อใช้ในการประกอบธุรกิจทั่วไป และ/หรือชำระคืนเงินกู้ของสถาบันการเงิน และ/หรือใช้ในการลงทุนหรือใช้เป็นเงินทุนหมุนเวียน หรือการลงทุนในโครงการใหม่
ทั้งนี้ กำหนดประชุมวิสามัญผู้ถือหุ้นครั้งที่ 1/2562 ในวันที่ 14 ส.ค.นี้ เพื่อพิจารณาเรื่องการเพิ่มทุน การออก TSR รวมถึงการออกหุ้นกู้ดังกล่าว
นอกจากนี้ TSR ยังแจ้งเพิ่มเติมด้วยว่า บริษัท ไทย คอมมูนิตี้ เอ็นเนอร์ยี่ จำกัด (TCE) ซึ่งเป็นบริษัทย่อยที่บริษัทถืออยู่ในสัดส่วน 100% ของทุนชำระแล้ว จะเข้าลงทุนเพิ่มเติมในบริษัท ออสการ์ เซฟ เดอะ เวิลด์ จำกัด (OSW) ในสัดส่วน 25% มีผลทำให้สัดส่วนการถือหุ้นของ TCE ใน OSW เพิ่มขึ้นจาก 75% เป็น 100% ของทุนชำระแล้ว โดยการเข้าซื้อหุ้นสามัญใน OSW จำนวน 1.46 ล้านหุ้น มูลค่าหุ้นละ 120 บาท เป็นจำนวนเงินรวมทั้งสิ้น 174.60 ล้านบาท
ทั้งนี้ OSW ดำเนินธุรกิจโรงไฟฟ้าชีวมวล จำนวน 2 โครงการ กำลังการผลิตเสนอขายรวม 17.6 เมกะวัตต์ (MW) ตั้งอยู่ที่จังหวัดนครศรีธรรมราช
อนึ่ง TSR เป็นแสดงสิทธิที่มีลักษณะคล้าย Warrant ซึ่งสามารถซื้อขายได้ในตลาดหลักทรัพย์ โดยผู้ถือ TSR สามารถใช้สิทธิในการซื้อหุ้นเพิ่มทุนของบริษัทได้ แต่TSR จะมีอายุสั้้นกว่า Warrant คือ TSR จะมีอายุไม่เกิน 2 เดือน ในขณะที่ Warrant ส่วนใหญ่จะมีอายุ 3 – 5 ปี
โดย การออก TSR มีลักษณะคล้าย Right offering: RO กล่าวคือ บริษัทจะต้องออกและเสนอขาย TSR ให้แก่ผู้ถือหุ้นเดิมทุกรายเท่านั้น แต่ TSR แตกต่างจาก RO ในกรณีที่ผู้ถือหุ้นเดิมไม่ประสงค์จะใช้สิทธิซื้อหุ้นเพิ่มทุน ผู้ถือหุ้นเดิมสามารถขาย TSR ได้ในตลาดหลักทรัพย์ ในขณะที่ผู้ถือหุ้นที่ได้รับสิทธิเพิ่มทุนตาม RO จะไม่สามารถนำสิทธิ RO ดังกล่าวไปขายให้แก่นักลงทุนรายอื่นได้